ओजों बावैसो सान सिगां कक्राझाराव आसाम रायजो बिजेपिनि आफादगिरि रन्जित कुमार दासा बुदों दि फैगौ सानफोराव 2 लाखनिफ्राय 2.50 लाख बर’ सुबुंफोरा बिजेपि दोलोयाव हाबहैगोन । बिदिनो कार्बि, दिमासा, मिसिं, सन’वाल कसारी, ठेङाल कसारी, तिवा,राभा, देवरी बायदि हारिफोराबो बिजेपिखौ बोजबनानै लादों । आरो बिदि हाबनायनि थाखाय रायजोनि बांसिन काउन्सिलफोरानो बिजेपि लोगोयारि दोलोजों खुंजानाय। बिथां बिजेपिनि आफादगिरिनि बुंनायनिफ्राय हमदांनो हायोदि बिजेपिया बिटिसिनि खुंथायखौ गावसोरनि आवथायाव लांनो सान्दों। बिनिखायनो फैगौ बिटिसि बिसायख’थियाव बिजेपि दोलोआ मोन 26+1 बियाबाव बिजाथि होदों आरो बि बिसायख’थियाव जेरैखि जाया बिजेपिनि बिजाथिफोरा देरहा लांनानै बिटिसि खुंथायखौ गावसोरनि फार्से लांनो नागिरनायनि इसारा बादि नुयो। नाथाय ओजों रायजो सोरखाराव बिजेपि-एजिपि आरो बिपिएफआ जयै लोगो जानानै सोरखार सालायनायाव माबा मोनसे जेथो नांनायखाय दिनै बिजेपि दोलोआ बिटिसिआव गाव हारसिंनो भट गेलेनो ओंखारनाया फिसा बाथ्रा जानानै थायाखै। दा इउ बि पि अ’नि माखासे दैदेनगिरि- सोद्रोमाफोरा बिजेपियाव हाबहैनायनि उनाव हाग्रामा महिलारीया बिटिसिनि बायजोनि बर’फोरखौ लानानै बिजेपि-कंग्रेस दोलोजों थुखे-थखा खालामनाय राजखान्थिखौ फोजोबस्रांनानै बिजेपिनिल’ खालामनो साननाय बादि आन्दास खालामनो हायो। आरो बिजेपि दोलोआ बिटिआराव बिपिएफ दोलोनि सिंखौ सेफायनानै गावसोर बिटिसिनि खुंथायखौ लानो साननाय बादि खैसार खालामनानै बिटिसि बिसायख’थिखौ फावसायदों नामा ? मिज’राम आरो बिहार रायजोफोराव क’रनानि प्रट’कलखौ सोरखारा मानि होनानै बिसायख’थि खुंनायबादि बिटिसि बिसायख’थिखौ डिसेम्बरनि आवगाय खुंफुंनो हागौमोन। दा जिखिजाया मानो फैगौ डिसेम्बर दानाव बिटिसि बिसायख’थिया मोजाङै-मोजां खुंफुं जाथों आरो गोदान सोरखारा ओनसोलनि रायजोफोरनि जौगानाय खामानि मावथों बेखौ मिजिंगथिबाय।